CELEX: 32020D1688
Language: ro
Date: 2020-09-25 00:00:00
Title: Decizia (UE) 2020/1688 a Băncii Centrale Europene din 25 septembrie 2020 de modificare a Deciziei (UE) 2020/187 privind punerea în aplicare a celui de al treilea program de achiziționare de obligațiuni garantate (BCE/2020/48)

13.11.2020   
               
               
                  RO
               
               
                  Jurnalul Oficial al Uniunii Europene
               
               
                  L 379/58
               
            
         DECIZIA (UE) 2020/1688 A BĂNCII CENTRALE EUROPENE
         din 25 septembrie 2020
         de modificare a Deciziei (UE) 2020/187 privind punerea în aplicare a celui de al treilea program de achiziționare de obligațiuni garantate (BCE/2020/48)
         CONSILIUL GUVERNATORILOR BĂNCII CENTRALE EUROPENE,
         având în vedere Tratatul privind funcționarea Uniunii Europene, în special articolul 127 alineatul (2) prima liniuță,
         având în vedere Statutul Sistemului European al Băncilor Centrale și al Băncii Centrale Europene, în special articolul 12.1 al doilea paragraf, coroborat cu articolul 3.1 prima liniuță, și articolul 18.1,
         întrucât:
         
                     (1)
                  
                  
                     Decizia BCE/2014/40 a Băncii Centrale Europene (1) a instituit cel de al treilea program de achiziționare de obligațiuni garantate (CBPP3) și a fost reformată prin Decizia (UE) 2020/187 a Băncii Centrale Europene (BCE/2020/8) (2). CBPP3 face parte, împreună cu programul de achiziționare de titluri garantate cu active (asset-backed securities purchase programme), cu programul de achiziționare de active de către sectorul public de pe piețele secundare (secondary markets public sector asset purchase programme) și cu programul de achiziționare de obligațiuni emise de sectorul corporativ (corporate sector purchase programme), din programul extins de achiziționare de active (asset purchase programme) (APP) al Băncii Centrale Europene (BCE). APP este menit să contribuie la transmisia politicii monetare, să faciliteze furnizarea de credite către economia zonei euro, să relaxeze condițiile de creditare ale gospodăriilor și ale firmelor și să contribuie la revenirea ratelor inflației la niveluri mai mici, dar apropiate de 2 %, pe termen mediu, în conformitate cu obiectivul principal al BCE de menținere a stabilității prețurilor.
                  
               
                     (2)
                  
                  
                     La 5 martie 2020, Consiliul guvernatorilor a decis, în principiu, să limiteze în mod automat accesul unei contrapărți eligibile la operațiunile de politică monetară ale Eurosistemului în anumite circumstanțe predefinite. În consecință, Consiliul guvernatorilor a decis, de asemenea, că, în cazul în care și atât timp cât o astfel de limitare automată ori suspendare sau suprimare a accesului se aplică în temeiul Orientării (UE) 2015/510 a Băncii Centrale Europene (BCE/2014/60) (3), ar trebui să se aplice, în mod corespunzător, și o excludere automată a achiziționării în cadrul CBPP3 de obligațiuni garantate emise de către contrapartea respectivă. Consiliul guvernatorilor a decis, de asemenea, ca modificările efectuate în considerarea acestor decizii să se aplice de la data de la care se aplică modificarea anuală a Orientării (UE) 2015/510 (BCE/2014/60).
                  
               
                     (3)
                  
                  
                     Prin urmare, Decizia (UE) 2020/187 (BCE/2020/8) ar trebui modificată în mod corespunzător,
                  
               ADOPTĂ PREZENTA DECIZIE:
         
            Articolul 1
            Modificare
            Decizia (UE) 2020/187 (BCE/2020/8) se modifică după cum urmează:
            La articolul 3, alineatul (3) litera (d) se înlocuiește cu următorul text:
            
                        „(d)
                     
                     
                        Obligațiunile garantate emise de instituțiile de credit al căror acces la operațiunile de politică monetară ale Eurosistemului a fost limitat, suspendat sau suprimat în temeiul Orientării (UE) 2015/510 (BCE/2014/60) sunt în mod automat excluse, pe durata limitării, suspendării sau suprimării accesului, de la achizițizionare în cadrul CBPP3. Prin derogare de la prima teză a literei (d), Consiliul guvernatorilor își menține competența, în urma unei evaluări de la caz la caz, de a reevalua excluderea obligațiunilor garantate emise de o instituție de credit al cărei acces la operațiunile de politică monetară ale Eurosistemului a fost limitat, suspendat sau suprimat în temeiul Orientării (UE) 2015/510 (BCE/2014/60) și de a revoca o astfel de excludere, dacă consideră acest lucru necesar.”
                     
                  
         
            Articolul 2
            Intrare în vigoare
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 ianuarie 2021.
         
         
            Adoptată la Frankfurt pe Main, 25 septembrie 2020.
            
               
                  Pentru Consiliul guvernatorilor BCE
               
               
                  Președinta BCE
               
               Christine LAGARDE
            
         
         
            (1)  Decizia BCE/2014/40 a Băncii Centrale Europene din 15 octombrie 2014 privind punerea în aplicare a celui de al treilea program de achiziționare de obligațiuni garantate (JO L 335, 22.11.2014, p. 22).
         
            (2)  Decizia (UE) 2020/187 a Băncii Centrale Europene din 3 februarie 2020 privind punerea în aplicare a celui de al treilea program de achiziționare de obligațiuni garantate (BCE/2020/8) (JO L 39, 12.2.2020, p. 6).
         
            (3)  Orientarea (UE) 2015/510 a Băncii Centrale Europene din 19 decembrie 2014 privind punerea în aplicare a cadrului de politică monetară a Eurosistemului (Orientarea privind documentația generală) (BCE/2014/60) (JO L 91, 2.4.2015, p. 3).